Glyfosaatin taakse ei löytynyt jäsenmaiden enemmistöä tänään pidetyssä äänestyksessä. Komissiolla on kolme viikkoa aikaa löytää ratkaisu.

Markku Vuorikari

Glyfosaatti on käytetyin kasvinsuojeluaineiden tehoaine.

Kasvinsuojeluaineita koskevassa komission pysyvässä komiteassa ei päästy tänään ratkaisuun glyfosaatin myyntiluvan jatkosta. Komission ehdotus jatkaa myyntilupaa 18 kuukaudella ei saanut jäsenmaiden enemmistöä taakseen.

Glyfosaatin nykyinen myyntilupa päättyy kesäkuun lopussa. EU:n komissio haluaisi jatkaa myyntilupaa, mutta haluaa myös että päätöksellä on jäsenmaiden tuki.

Yksi vaihtoehto on, että päätös siirretään komission johtamalle jäsenmaiden valituskomitealle ja jatkolupa haetaan sitä kautta. Komissio voisi myös viimeisenä keinona luopua toiveestaan jäsenmaiden enemmistön tuesta ja hyväksyä oman jatkolupaehdotuksensa ilman jäsenmaiden kantaa.

Kolmas vaihtoehto on, että luvan annetaan umpeutua ja käyttö kielletään.